На основу члана 112. став 3. Статута општине Инђија („Службени лист општине Инђија“ број 9/13- пречишћен текст и 7/18), а у вези члана 41. став 1. и 2. Закона о изменама и допунама Закона о локалној самоуправи („Службени гласник РС“; број 47/18),

 Скупштина општине Инђија на седници одржаној дана 20. јула 2018. године, донела је

**ОДЛУКУ**

**О ПРИСТУПАЊУ ПРОМЕНИ СТАТУТА ОПШТИНЕ ИНЂИЈА**

 **Члан 1.**

 Приступа се промени Статута општине Инђија („Службени лист општине Инђија“ број 9/13-пречишћен текст и 7/18).

 **Члан 2.**

Промена Статуту општине Инђија, извршиће се ради усаглашавања са одредбама Закона о изменама и допунама Закона о локалној самоуправи („Службени гласник РС“ број 47/18) који је ступио на снагу 28.06.2018 године, израдом новог Статута општине Инђија.

 **Члан 3.**

 Пре утврђивања предлога Статута општине Инђија, спровешће се јавна расправа путем званичног сајта општине.

 **Члан 4.**

Општинско веће ће, предлог Статута општине Инђија, достави министарству надлежном за локалну самоуправу ради прибављања мишљења, пре упућивања Скупштини општине на разматрање и усвајање.

 **Члан 5.**

 Рок за утврђивање предлога Статута општине Инђија и достављање Скупштини општине на разматрање и усвајање је 28.12.2018.године.

 **Члан 6.**

 Ова Одлука ступа на снагу осмог дана од дана објављивања у „Службеном листу општине Инђија.“

 **СКУПШТИНА ОПШТИНЕ ИНЂИЈА**

Број:02-173/2018-I Председник,

Дана,20.јула 2018.године

И н ђ и ј а Милан Предојевић

 **ОБРАЗЛОЖЕЊЕ**

 Чланом 112. став1. и 2. Статута општине Инђија („Службени лист општине Инђија“ број 9/13-пречишћен текст), регулисано је да предлог за доношење или промену Статута општине, може поднети најмање 10% бирача општине, 1/3 одборника и председник општине. Предлог се подноси у писаном облику са образложењем.

 У конкретном случају, ради се о законској обавези свих јединица локалне самоуправе да ускладе статуте са Законом о изменама и допунама Закона о локалној самоуправи, у року од шест месеци од дана ступања на снагу закона, те није потребна посебна иницијатива односно предлог овлашћених предлагача из члана 112.став 1. Статута општине Инђија.Измене и допуне Закона о локалној самоуправи ступиле су на снагу 28.06.2018.године.

 Ставом 3. овог члана, регулисано је да Одлуку о приступању промени Статута, доноси Скупштина општине, већином гласова од укупног броја одборника.

 Ставом 4. регулисано је да нацрт Одлуке о промени Статута, утврђује Комисија коју образује Скупштина општине. По утврђивању нацрта Одлуке, спровешће се јавна расправа путем званичног сајта општине Инђија,као и прибавити мишљење одборничких група Скупштине општине. Након спроведене процедуре, Општинско веће општине Инђија утврдиће предлог Статута општине Инђија и доставити министарству надлежном за локалну самоуправу, ради прибављања мишљења.Мишљење о усклађености Статута са Законом о изменама и допунама Закона о локалној самоуправи, министарсво ће дати у року од 30 дана од дана пријема предлога статута, а уколико се не изјасни у предвиђеном року, сматраће се да је дато позитивно мишљење.

 По прибављеном мишљењу надлежног министарства, предлог Статута општине Инђија, доставља се Скупштина општине на разматрање и одлучивање а иста доноси Статут већином гласова од укупног броја одборника.

 С обзиром на изнето, предлаже се Скупштини општине да Одлуку о приступању промени Статута општине Инђија, усвоји у тексту како је дат у материјалу.

 Одељење за правне и скупштинске послове